KOMMISSIONENS FORORDNING (EF) Nr. 1986/2005
af 6. december 2005
om åbning af toldkontingenter ved indførsel til Fællesskabet af visse forarbejdede landbrugsprodukter med oprindelse i Rumænien og om ophævelse af forordning (EF) nr. 2244/2004
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), særlig artikel 7, stk. 2,
under henvisning til Rådets afgørelse 98/626/EF af 5. oktober 1998 om indgåelse af en protokol om tilpasning af handelsaspekterne i Europaaftalen mellem De Europæiske Fællesskaber og deres medlemsstater på den ene side og Rumænien på den anden side for at tage hensyn til Republikken Finlands, Kongeriget Sveriges og Republikken Østrigs tiltrædelse af Den Europæiske Union og resultaterne af landbrugsforhandlingerne under Uruguay-runden, også forbedringerne af den eksisterende præferenceordning (2), særlig artikel 2, stk. 1, og
ud fra følgende betragtninger:
(1)
I protokol nr. 3 til Europaaftalen mellem De Europæiske Fællesskaber og Rumænien, godkendt ved Rådets og Kommissionens afgørelse 94/907/EF, EKSF, Euratom af 19. december 1994 om indgåelse af Europaaftalen mellem De Europæiske Fællesskaber og deres medlemsstater på den ene side og Rumænien på den anden side (3), fastsættes handelsordningerne for de forarbejdede landbrugsprodukter, der er anført deri.
(2)
Protokol nr. 3 er blevet ændret ved protokollen om tilpasning af handelsaspekterne i Europaaftalen mellem De Europæiske Fællesskaber og Rumænien (4), godkendt ved afgørelse 98/626/EF. Protokollen indeholder bestemmelser om åbning af årlige toldkontingenter for visse varer med oprindelse i Rumænien. Ved Kommissionens forordning (EF) nr. 2244/2004 af 23. december 2004 om åbning for 2005 af toldkontingenter ved indførsel til Det Europæiske Fællesskab af visse forarbejdede landbrugsprodukter med oprindelse i Rumænien (5), blev disse toldkontingenter åbnet for 2005.
(3)
Ved afgørelse nr. 3 truffet af Associeringsrådet EF-Rumænien (6) blev protokol nr. 3 til Europaaftalen ændret. Denne afgørelse indeholder bestemmelser om en fuldstændig eller gradvis liberalisering af handelen for visse forarbejdede landbrugsprodukter og nye toldkontingenter for andre produkter. Den træder i kraft den 1. december 2005.
(4)
De toldkontingenter, der blev åbnet for 2005, bør derfor ikke længere anvendes, og der bør åbnes andre for 2005 og 2006. I henhold til afgørelse …/.../EF truffet af Associeringsrådet EF-Rumænien bør disse nye kontingenter for 2005 nedsættes i forhold til det antal måneder, der allerede er forløbet inden nævnte afgørelses ikrafttræden.
(5)
I henhold til Rådets afgørelse af 27. juni 2005 om den holdning, Fællesskabet skal indtage i det associeringsråd, der er oprettet ved Europaaftalen mellem De Europæiske Fællesskaber og deres medlemsstater på den ene side og Rumænien på den anden side, vedrørende forbedring af handelsordningerne for forarbejdede landbrugsprodukter omhandlet i protokol nr. 3 til Europaaftalen mellem Det Europæiske Fællesskab og Rumænien, skal de toldkontingenter, der er fastsat i bilag III til afgørelse nr. 3 truffet af Associeringsrådet EF-Rumænien, forvaltes af Kommissionen i overensstemmelse med artikel 308a, 308b og 308c i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (7).
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
De fællesskabstoldkontingenter for varer med oprindelse i Rumænien, der er anført i bilaget, åbnes for 2005 fra den 1. december til den 31. december 2005 og for 2006 fra den 1. januar til den 31. december.
Artikel 2
De i artikel 1 nævnte fællesskabstoldkontingenter forvaltes i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Forordning (EF) nr. 2244/2004 ophæves med virkning fra den dato, der er fastsat i artikel 4, stk. 2.
Artikel 4
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. december 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. december 2005.